Raġel ta’ 29 sena nżamm taħt arrest preventiv wara li ġie b’każ ta’ ‘hit and run’ fil-konfront ta’ anzjan li kien qed jaqsam triq f’Ħal Qormi, u li spiċċa b’diversi ġrieħi, l-aktar f’wiċċu. L-Ispettur Alfredo Mangion akkuża lil Anees Badroush,ta’ nazzjonalita Libjana li tajjar lill-anzjan, kkawżalu ġrieħi gravi, li għamel ħsara fil-propjeta tiegħu, sewqan perikoluż, u li naqas li jieqaf wara li kien involut f’inċident tat-traffiku. Huwa ġie mixli wkoll li saq meta d-dwal kienu mixgħula bl-aħmar, mingħajr liċenzja jew polza tas-sigurtà u li sar reċidiv. L-inċident seħħ fl-10 ta’ Jannar li għadda fi Triq l-Imdina, Ħal-Qormi, meta l-anzjan ta’ 70 sena ġie mtajjar hekk kif kien qed jaqsam it-triq. Fil-ħin tal-inċident, Badroush kien qed isuq il-karozza tas-sieħba tiegħu. L-Avukati Franco Debono u Amadeus Cachia li qed jidhru għall-akkużat ikkontestaw l-akkużi kollha miġjubin kontrih, u għamlu talba għal libertà proviżorja. Il-Prosekuzzjoni oġġezzjonat għal dan fuq il-bażi li l-vittma huwa bniedem vulnerabbli, tenut kont ukoll tal-età tiegħu u l-fatt li għadu rikoverat l-isptar. Hemm ukoll il-fatt li kien hemm persuni li raw l-inċident u li jridu jixhdu. Ingħad ukoll mill-Prosekuzzjoni li l-akkużat kellu indirizz ħażin fuq il-karta tal-identità tiegħu u li bħalissa qed jgħix is-Siġġiewi. Id-difiża argumentat li r-raġel għadu preżunt innoċenti, u li kien hu li b’mod volontarju mar l-Għassa tal-Pulizija fuq il-każ. Qalet ukoll li l-akkużat ippanikkja fil-bidu, iżda wara qeda dmiru. L-Avukat Debono argumenta li finalment, dan kien inċident tat-traffiku, u offiża nvolontarja, iżda l-Ispettur Alfredo Mangion, irribatta billi qal li l-akkużat baqa’ għaddej fuq id-dwal ħomor, laqat raġel li kien qed jaqsam, saq u li pprova jaħbi l-provi billi mesaħ il-karozza u abbandunaha. Il-Pulizija kienu stazzjonati barra r-residenza fl-indirizz li tahom hu, u qatt ma rawh hemm. Sadanittant is-siebħa tiegħu qalet ukoll lill-Pulizija li hija m’għadhiex f’relazzjoni mal-akkużat. Wara li semgħet is-sottomissjonijiet miż-żewġ partijiet dwar il-ħelsien mill-arrest, il-Maġistrat Nadine Lia ċaħdet it-talba, fejn qalet li hemm dubju fejn l-akkużat jista’ jinstab jekk dan jinħeles – u dan flimkien mal-fatt li huwa persuna mhux ta’ min jafda, u l-fatt ukoll li l-vittma għad irid jixhed.